Synderen menes at være en ukrudtsbrænder.

Nordjyllands Beredskab var klokken 14.21 kørt til en bygningsbrand i Danmarksgade i Aalborg. Det oplyste man på Twitter . Der var flere brandbiler til stede samt en indsatsleder vogn, mens beredskabet også havde tilkaldt forstærkning af en ekstra sprøjte. - Det var et skur i gården, der brændte, og man tror brandårsagen var en ukrudtsbrænder, fortæller vagtchef hos Nordjyllands Politi Rene Kortegaard til TV2 Nord. Branden var dog hurtigt under kontrol, og assistance køretøjerne er sendt retur igen, men beredskabet er fortsat på adressen klokken 16.00. - Mange i området har set det på grund af den store røgudvikling derfra, og nogle har fået røg ind i lejlighederne, men det bliver der taget hånd om, fortæller vagtchefen, der også oplyser,  at ingen er kommet til skade ved branden. Dog kommer vagtchefen også med en opfordring til de kommende brugere af den famøse ukrudtsbrænder. - Det er ligesom med bilen, man skal altid bruge den efter forholdene og bruge sin sunde fornuft, understreger han. Ukrudtsbrænderen er en brandårsag som går igen hvert år, når folk går i haven. Det har TV2 Nord tidligere i april fortalt.